CELEX: 32020R1255
Language: ro
Date: 2020-09-07 00:00:00
Title: Regulamentul (UE) 2020/1255 al Comisiei din 7 septembrie 2020 de modificare a Regulamentului (CE) nr. 1881/2006 în ceea ce privește nivelurile maxime de hidrocarburi aromatice policiclice (HAP) prezente în carnea și produsele din carne afumate în mod tradițional și în peștele și produsele pescărești afumate în mod tradițional și de stabilire a unui nivel maxim de HAP în pulberile de alimente de origine vegetală utilizate pentru prepararea băuturilor (Text cu relevanță pentru SEE)

8.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 293/1
               
            
         REGULAMENTUL (UE) 2020/1255 AL COMISIEI
         din 7 septembrie 2020
         de modificare a Regulamentului (CE) nr. 1881/2006 în ceea ce privește nivelurile maxime de hidrocarburi aromatice policiclice (HAP) prezente în carnea și produsele din carne afumate în mod tradițional și în peștele și produsele pescărești afumate în mod tradițional și de stabilire a unui nivel maxim de HAP în pulberile de alimente de origine vegetală utilizate pentru prepararea băuturilor
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din alimente (1), în special articolul 2 alineatul (3),
         întrucât:
         
                     (1)
                  
                  
                     Regulamentul (CE) nr. 1881/2006 al Comisiei (2) stabilește nivelurile maxime pentru hidrocarburile aromatice policiclice (HAP) prezente în produsele alimentare, inclusiv în carnea și produsele din carne afumate și în peștele și produsele pescărești afumate.
                  
               
                     (2)
                  
                  
                     Conform regulamentului menționat, nivelurile maxime pentru HAP ar trebui să fie stabilite la nivelul cel mai scăzut posibil (ALARA), pe baza unor bune practici de fabricație și în domeniul agricol/piscicol. În 2011, datele privind peștele afumat și carnea afumată au arătat, de asemenea, că se pot atinge niveluri maxime mai reduse. Cu toate acestea, în unele cazuri a fost necesară adaptarea tehnologiei de afumare. Prin urmare, pentru carnea și produsele din carne afumate și pentru peștele și produsele pescărești afumate, s-a acordat o perioadă de tranziție de trei ani înainte de data aplicării unor niveluri maxime mai reduse începând cu 1 septembrie 2014.
                  
               
                     (3)
                  
                  
                     Cu toate acestea, în pofida aplicării bunelor practici de afumare, în 2014 s-a stabilit că nivelurile mai reduse pentru HAP nu pot fi atinse în Irlanda, Spania, Croația, Cipru, Letonia, Polonia, Portugalia, România, Republica Slovacă, Finlanda, Suedia și Regatul Unit pentru anumite cazuri de carne și produse din carne afumate în mod tradițional, și nici în Irlanda, Letonia, România, Finlanda, Suedia și Regatul Unit pentru anumite cazuri de pește și produse pescărești afumate în mod tradițional. În cazurile respective, nu au putut fi realizate adaptări ale practicilor de afumare pentru a respecta nivelurile maxime mai reduse pentru HAP fără a se modifica în mod semnificativ caracteristicile organoleptice ale produsului alimentar.
                  
               
                     (4)
                  
                  
                     Pe baza considerațiilor de mai sus și în conformitate cu articolul 7 alineatele (6) și (7) din Regulamentul (CE) nr. 1881/2006, statelor membre în cauză le-a fost acordată o derogare temporară de la aplicarea nivelurilor maxime mai reduse pentru HAP de la 1 septembrie 2014 pentru introducerea pe piață a cărnii și produselor din carne afumate în mod tradițional și/sau a peștelui și produselor pescărești afumate în mod tradițional, afumate pe teritoriul lor și destinate consumului pe teritoriul lor. Nivelurile maxime aplicabile înainte de 1 septembrie 2014 continuă să se aplice produselor afumate respective. Această derogare a vizat, în general, toate tipurile de carne și produse din carne afumate și/sau de pește și produsele pescărești afumate, fără a se menționa denumiri specifice de produse alimentare.
                  
               
                     (5)
                  
                  
                     În conformitate cu articolul 7 alineatele (6) și (7) din Regulamentul (CE) nr. 1881/2006, statele membre respective au continuat să monitorizeze prezența HAP în produsele respective și au stabilit programe de punere în aplicare a bunelor practici de afumare, atunci când a fost posibil. Situația a fost, de asemenea, reevaluată în 2018, pe baza informațiilor detaliate furnizate de statele membre în cauză, inclusiv pe baza datelor de monitorizare privind prezența HAP în carnea și în produsele din carne afumate în mod tradițional și în peștele și produsele pescărești afumate în mod tradițional, precum și pe baza unor informații privind punerea în aplicare a bunelor practici de afumare și modificarea caracteristicilor organoleptice. În urma unei evaluări detaliate a informațiilor furnizate, s-a ajuns la concluzia că nivelurile mai scăzute pentru HAP nu puteau fi atinse prin modificarea practicilor de afumare în limitele a ceea ce este fezabil din punct de vedere economic și posibil fără pierderea caracteristicilor organoleptice tipice în anumite tipuri de carne și produse din carne afumate în mod tradițional în Irlanda, Spania, Croația, Cipru, Letonia, Polonia, Portugalia, Republica Slovacă, Finlanda și Suedia, precum și în anumite tipuri de pește și produse pescărești afumate în mod tradițional în Letonia, Finlanda și Suedia. Prin urmare, ar trebui acordată o derogare fără limită de timp pentru producția locală și consumul local de anumite tipuri de carne și produse din carne afumate în mod tradițional și de anumite tipuri de pește și produse pescărești afumate în mod tradițional în statele membre în cauză.
                  
               
                     (6)
                  
                  
                     În plus, s-a constatat că anumite pulberi de produse alimentare de origine vegetală, utilizate pentru prepararea băuturilor, conțin niveluri ridicate de HAP din cauza practicilor de uscare necorespunzătoare aplicate acestor pulberi. Dat fiind că HAP sunt cancerigene genotoxice, este necesar, prin urmare, să se stabilească un nivel maxim de HAP în pulberile respective, care pot fi obținute prin aplicarea unor bune practici de uscare, cu scopul de a se asigura un nivel ridicat de protecție a sănătății umane.
                  
               
                     (7)
                  
                  
                     Prin urmare, Regulamentul (CE) nr. 1881/2006 ar trebui modificat în consecință.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Modificări ale Regulamentului (CE) nr. 1881/2006
            Regulamentul (CE) nr. 1881/2006 se modifică după cum urmează:
            
                        1.
                     
                     
                        La articolul 7, alineatele (6) și (7) se înlocuiesc cu următorul text:
                        
                           „(6)   Prin derogare de la articolul 1, următoarele state membre pot autoriza introducerea pe piața lor internă a următoarelor tipuri de carne și produse din carne afumate în mod tradițional, afumate pe teritoriul lor și destinate consumului pe teritoriul lor, care au niveluri de HAP mai ridicate decât cele prevăzute la punctul 6.1.4 din anexă, cu condiția ca respectivele produse să respecte nivelurile maxime aplicabile înainte de 1 septembrie 2014, și anume 5,0 μg/kg pentru benzo(a)piren și 30,0 μg/kg pentru suma de benzo(a)piren, benz(a)antracen, benzo(b)fluoranten și crisen:
                           
                                       —
                                    
                                    
                                       Irlanda, Croația, Cipru, Spania, Polonia și Portugalia: carne și produse din carne afumate în mod tradițional;
                                    
                                 
                                       —
                                    
                                    
                                       Letonia: carne de porc afumată în mod tradițional, carne de pui afumată la cald, cârnați afumați la cald și carne de vânat afumată la cald;
                                    
                                 
                                       —
                                    
                                    
                                       Republica Slovacă: carne sărată afumată în mod tradițional, șuncă afumată în mod tradițional, cârnați afumați în mod tradițional (klobása), unde «afumat în mod tradițional» înseamnă producerea de fum prin arderea lemnului (bușteni, rumeguș de lemn, așchii de lemn) într-o afumătoare;
                                    
                                 
                                       —
                                    
                                    
                                       Finlanda: carne și produse din carne afumate la cald în mod tradițional;
                                    
                                 
                                       —
                                    
                                    
                                       Suedia: carne și produse din carne afumate cu ajutorul lemnului incandescent sau al altor materiale vegetale.
                                    
                                 Statele membre respective și operatorii din sectorul alimentar vizați monitorizează în continuare prezența HAP în carnea și produsele din carne afumate în mod tradițional menționate la primul paragraf de la prezentul alineat și se asigură că bunele practici de afumare sunt aplicate acolo unde este posibil, fără a pierde caracteristicile organoleptice tipice ale acestor produse.
                        
                        
                           (7)   Prin derogare de la articolul 1, următoarele state membre pot autoriza introducerea pe piața lor internă a următoarelor tipuri de pește și produse pescărești afumate în mod tradițional, afumate pe teritoriul lor și destinate consumului pe teritoriul lor, cu niveluri de HAP mai ridicate decât cele prevăzute la punctul 6.1.5 din anexă, cu condiția ca respectivele produse afumate să respecte nivelurile maxime aplicabile înainte de 1 septembrie 2014, și anume 5,0 μg/kg pentru benzo(a)piren și 30,0 μg/kg pentru suma de benzo(a)piren, benz(a)antracen, benzo(b)fluoranten și crisen:
                           
                                       —
                                    
                                    
                                       Letonia: pește afumat la cald în mod tradițional;
                                    
                                 
                                       —
                                    
                                    
                                       Finlanda: pești mici afumați la cald în mod tradițional și produse pescărești obținute din pești mici afumate la cald în mod tradițional;
                                    
                                 
                                       —
                                    
                                    
                                       Suedia: pește afumat și produse pescărești afumate cu ajutorul lemnului incandescent sau al altor materiale vegetale.
                                    
                                 Statele membre respective și operatorii din sectorul alimentar vizați monitorizează în continuare prezența HAP în peștele și în produsele pescărești afumate în mod tradițional menționate la primul paragraf de la prezentul alineat și se asigură că bunele practici de afumare sunt aplicate acolo unde este posibil, fără a pierde caracteristicile organoleptice tipice ale acestor produse.”
                        
                     
                  
                        2.
                     
                     
                        Anexa se modifică în conformitate cu anexa la prezentul regulament.
                     
                  
         
            Articolul 2
            Produsele alimentare enumerate în anexa la prezentul regulament, introduse pe piață în mod legal înainte de intrarea sa în vigoare, pot rămâne pe piață după data respectivă până la 28 martie 2021.
         
         
            Articolul 3
            Intrarea în vigoare și aplicarea
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 septembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 37, 13.2.1993, p. 1.
         
            (2)  Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (JO L 364, 20.12.2006, p. 5).
      
      
         
            ANEXĂ
            În secțiunea 6 a anexei la Regulamentul (CE) nr. 1881/2006, se adaugă următoarea rubrică după rubrica 6.1.15 privind „Mirodenii uscate, cu excepția cardamonului și a ardeiului (Capsicum spp.) afumat”:
            
               
                           „6.1.16
                        
                        
                           Pulberi de produse alimentare de origine vegetală pentru prepararea băuturilor, cu excepția produselor menționate la rubricile 6.1.2 și 6.1.11 (*1)
                           
                        
                        
                           10,0
                        
                        
                           50,0
                        
                     
            
               (*1)  Prepararea băuturilor se referă la utilizarea pulberilor măcinate fin care trebuie să fie amestecate în băuturi.”